दो साल से बंद पड़ी नल-जल योजना होगी चालू
शनिवार सुबह उद्यानिकी राज्यमंत्री सूर्य प्रकाश मीणा के ओएसडी रविशंकर राय, सहायक सचिव आरपी मीणा एवं निज सहायक वीपी भट्ट नटेरन पहुंचे। इसके बाद कई सरकारी कार्यालयों का निरीक्षण भी किया। अब मंत्री श्री मीणा के निर्देश पर प्रति सप्ताह हर शनिवार को सुबह 11 बजे से दोपहर 1 बजे तक ग्रामीणों की समस्याएं सुनी जाएंगी एवं उनका मौके पर निराकरण किया जाएगा।
ओएसडी श्री राय ने शनिवार को प्रेस कांफ्रेंस के दौरान बताया कि प्रत्येक शनिवार को सहायक सचिव आरपी मीणा एवं वीपी भट्ट नटेरन में विश्राम भवन में मौजूद रहेंगे और ग्रामीणों की समस्याओं का निराकरण करेंगे। रोजाना ग्रामीणजन छोटी-छोटी समस्याओं को लेकर दयानंदपुर, विदिशा और भोपाल पहुंचते हैं। ग्रामीणों की इस समस्या के निदान के लिए शनिवार से ही समस्या निवारण शिविर का शुभारंभ किया गया। इसमें रावन गांव की लगभग 2 वर्षों से बंद पड़ी नलजल योजना की जानकारी मिली तो तुरंत एसडीएम द्वारा पीएचई विभाग के अधिकारी से चर्चा की गई और जल्द नलजल योजना चालू कराने को कहा गया।
इसके साथ ही ओएसडी राय द्वारा तहसील कार्यालय, जनपद पंचायत, उप पंजीयक कार्यालय, बीआरसी कार्यालय, कौशल विकास एवं बीईओ कार्यालय का निरीक्षण किया गया। इसमें बीईओ कार्यालय के अंदर एवं बाहर व्याप्त गंदगी पर नाराजगी जताई।
इस दौरान एसडीएम मकसूद अहमद खान एवं जनपद सीईओ शंकर पांसे मौजूद थे।
hin_Deva hin_Deva hin_Deva hin_Deva awa_Deva